***Ján 8,32 „Spoznáte pravdu a pravda vás urobí slobodnými.“***

Apoštol Pavol napísal, že medzi ľuďmi bude mnoho falošných duchovných vodcov, ktorí sa budú snažiť získať moc v spoločnosti. (Sk 20,28-30) To tiež prispelo k rozdeleniu veriacich. Keď študujeme históriu kresťanstva, zisťujeme, že sa apoštolove slová naplnili. Už za času apoštolov vystupovali falošní učitelia, vznikali nové náboženské školy a mnohí ľudia sa prestali orientovať a uverili omylom. Napriek tomu sa zachovala aj verná skupina Ježišových nasledovníkov.

Zjavenie 12. kapitola poskytuje panoramatický pohľad na históriu cirkvi od čias Ježiša Krista až do konca dejín. Na jednej strane je cirkev, žena odetá slnkom (Zj 12,1-2), Kristova nevesta (2. Kor 11,2), na druhej strane je falošná cirkev, žena odetá purpurom a šarlátom a zdobená zlatom, sediaca na dravej šelme purpurovej farby, veľký Babylon, matka všetkého smilstva na zemi. Falošná cirkev má podporu šelmy (žena „sediaca na šelme“), ktorá predstavuje totalitnú náboženskú mocnosť ohrozujúcu verný Boží ľud.

V hre je tiež drak, úhlavný Boží nepriateľ. Snažil sa zničiť Krista a počas ukrižovania sa zdalo, že sa mu to podarilo. Boh ho ale vzkriesil z mŕtvych a posadil po svojej pravici v nebesiach. (Zj 12,2-5; Ef 1,20) Tak vyvrcholil duchovný boj medzi Bohom a satanom, ktorý začal ešte pred založením sveta, keď Satan so svojimi anjelmi rozpútal vojnu proti Michaelovi (Ježišovi) a jeho anjelom. Zvádzal celý svet a bol zvrhnutý na zem a s ním aj jeho anjeli. (Zj 12,7-9) Tento duchovný zápas medzi dobrom a zlom stále pokračuje, aj keď víťaz je už zrejmý.

Predmetom satanovho zvodu bola najmä cirkev. *"Nemala dosť sily, aby si uchovala vnútornú čistotu. Nemala odvahu ku disciplíne vo vlastných radoch."* (Šoltész, Dejiny kresťanskej cirkvi, s. 31) Rímske kresťanstvo vzniklo na základe duchovných kompromisov, ktorými bolo biblické evanjelium. V období 1260 rokov temna (od roku 538 do roku 1798 – viď predchádzajúce lekcie) Božia cirkev *„..utiekla na púšť, kde jej Boh pripravil miesto...“* (Zj 12,6) V tomto období satan rozpútal vojnu proti jej potomstvu, proti tým, ktorí zachovávajú Božie prikázania a drží sa svedectva Ježišovho. (Zj 12,17) Inými slovami, diabol bude bojovať proti Božej cirkvi až do posledných dní.

Verná cirkev (Boží ostatok) v dobe konca je vyzvaná, aby zachovávala Božie prikázania a bola verná svedectvu Ježiša Krista. (Zj 12,17; 14,12.14) *„… Ježišovo svedectvo je totiž duch proroctva*.“ (Zj 19,10) Kristovo svedectvo potrebuje živých zástancov, ktorí nielen poznajú biblickú pravdu, ale budú mať odvahu obhajovať pravdu tvárou v tvár rastúcim snahám pravdu zahmlievať. Božím zámerom pre cirkev poslednej doby je, aby praktizovala a hlásala posolstvo troch anjelov celému svetu (Zj 14):

1. Mať bázeň pred Bohom, uctievať ho, vzdávať mu česť, klaňať sa Stvoriteľovi (Zj 14,6-7)
2. Uvedomiť si náboženský zmätok, ktorý nás obklopuje a vyjsť z duchovného Babylonu. (Zj 14,8)
3. Neklaňať sa šelme a jej soche, nenechať sa ovplyvniť ani zmanipulovať. (Zj 14,9-10)

Boh má verných nasledovníkov vo všetkých cirkvách, praje si však, aby ho nasledovali a rozhodli sa pre Jeho pravdu. (Ján 10,16)

Ježiš má jedinečné posolstvo pre každého z nás. Každého človeka na tejto zemi miluje a záleží mu na ňom. To je dobrá správa pre celý svet! Nestačí ale o Ježišovi len vedieť, ale prežívať jeho blízkosť, lásku, odpustenie a milosť každý deň. Stále potrebujeme vo všetkej pokore hľadať hlbšie zmysel tohto posolstva a denne budovať vzťah s Ježišom prostredníctvom štúdia Biblie a modlitieb.